“ทองฟิวเจอร์” ดีดเหนือ 2,010 เหรียญ แรงซื้อสินทรัพย์ปลอดภัยหนุนตลาด
"ทองฟิวเจอร์” ดีดเหนือ 2,010 เหรียญ แรงซื้อสินทรัพย์ปลอดภัยหนุนตลาด ท่ามกลางความกังวลวิกฤตธนาคารในสหรัฐ โดย ณ เวลา 21.41 น.ตามเวลาไทย สัญญาทองคำตลาด COMEX ส่งมอบเดือนมิ.ย. บวก 9.20 ดอลลาร์ หรือ 0.46% สู่ระดับ 2,013.70 ดอลลาร์/ออนซ์
"ทองฟิวเจอร์” ดีดเหนือ 2,010 เหรียญ แรงซื้อสินทรัพย์ปลอดภัยหนุนตลาด ท่ามกลางความกังวลวิกฤตธนาคารในสหรัฐ
26 เม.ย. 2566

ผู้สื่อข่าวรายงานว่า ราคาทองฟิวเจอร์ดีดตัวขึ้นเหนือระดับ 2,010 ดอลลาร์ ขณะที่นักลงทุนพากันเข้าซื้อทองในฐานะสินทรัพย์ปลอดภัย ท่ามกลางความกังวลเกี่ยวกับวิกฤตธนาคารในสหรัฐ
ทั้งนี้ ณ เวลา 21.41 น.ตามเวลาไทย สัญญาทองคำตลาด COMEX (Commodity Exchange) ส่งมอบเดือนมิ.ย. บวก 9.20 ดอลลาร์ หรือ 0.46% สู่ระดับ 2,013.70 ดอลลาร์/ออนซ์
โดยราคาหุ้นของธนาคารเฟิร์สท์ รีพับลิก แบงก์ (First Republic Bank) หรือ FRB ซึ่งเป็นธนาคารในระดับภูมิภาคของสหรัฐ ร่วงลงเกือบ 30% ในวันนี้ หลังธนาคารเปิดเผยว่าลูกค้าได้แห่ถอนเงินฝากมากกว่า 1 แสนล้านดอลลาร์ในไตรมาส 1/2566
ส่วนFRB ปรับตัวลงเป็นวันที่ 2 หลังดิ่งลงเกือบ 50% วานนี้ และหากพิจารณาตั้งแต่ต้นปี 2566 ราคาหุ้น FRB ได้ทรุดตัวลงมากกว่า 90%
ตลาดจับตาตัวเลขผลิตภัณฑ์มวลรวมภายในประเทศ (GDP) ประจำไตรมาส 1/2566 ในวันพรุ่งนี้ รวมทั้งดัชนีราคาการใช้จ่ายเพื่อการบริโภคส่วนบุคคล (PCE) ในวันศุกร์ โดยดัชนีดังกล่าวเป็นข้อมูลเงินเฟ้อสำคัญตัวสุดท้ายก่อนที่ธนาคารกลางสหรัฐ (เฟด) จะจัดการประชุมนโยบายการเงินในวันที่ 2-3 พ.ค.
ทั้งนี้ ดัชนี PCE ถือเป็นมาตรวัดเงินเฟ้อที่เฟดให้ความสำคัญ โดยสามารถตรวจจับการเปลี่ยนแปลงในพฤติกรรมของผู้บริโภค และครอบคลุมราคาสินค้าและบริการในวงกว้างมากกว่าดัชนีราคาผู้บริโภค (CPI)